La XVIII edició de la San Silvestre de Gandia se celebrarà el 29 de desembre
27 desembre 2023

## La XVIII edició de la San Silvestre de Gandia se celebrarà el 29 de desembre27 desembre 2023Última actualització: 27 desembre 2023

![](../gestion/img/a748fab5115998a02c60c13f5822d42dfb5b69d7cdf859f8ff33b68c132d2b3c.jpeg)  
  

El regidor delegat d'Esports, **Jesús Naveiro**, acompanyat per la presidenta del Club de Córrer el Garbí, **Lourdes Vidal**, han presentat aquest matí en roda de premsa la **XVIII edició de la San Silvestre** que se celebrarà pels carrers del Centre Històric de la ciutat el pròxim 29 de desembre a partir de les 20.30 hores i que tindrà eixida i meta a la plaça Major. En acabar la prova s'oferirà una xocolatada als corredors participants.

En total seran 3 quilòmetres que busquen fomentar la participació no només dels corredors habituals sinó que pretén aglutinar cada vegada més famílies i grups d'amics. La cursa té un caràcter solidari, ja que 1 € de cada inscripció (5 €+ quilo solidari per al Menjador Social i Creu Roja) serà destinat a la campanya de Nadal i Reis de Ràdio Gandia.

Les inscripcions es poden fer a les oficines del C.C. el Garbí (Torre Pista d'Atletisme), Farmàcia Peña (Av. d'Alacant, 23), Farmàcia Bel·lan (C/ Sant Vicent Ferrer, 62), Dimendi (C/ Major, 34), Tecnosport (C/ 9 d'Octubre , 8), Farmàcia Gavilá (C/ Pintor Sorolla, 24), Farmàcia Rosa Fernández Carlavilla (C/ Magistrat Català, 34), Borja Ópticos (C/ Sant Francesc de Borja, 57) i Toy Planet (plaça de les Escoles Pies, 1). El mateix dia de la prova també es podrà fer la inscripció a partir de les 18 hores.

Pel que fa als premis, hi haurà premis per als guanyadors absoluts en categoria masculina i femenina així com a les tres millors disfresses individuals i els tres millors col·lectius. En aquesta edició els premis seran una cistella de Nadal i un altre tipus d'obsequis.

Tal com ha afirmat Naveiro, es tracta de "_la prova més divertida de l'any, on els participants no sols fan esport sinó que col·laboren amb una bona causa. Des d'aquí esperem que molta gent s'hi sume i el Club puga recollir molts quilos per col·laborar amb les entitats benèfiques_".

Per part seua, Vidal ha explicat que s'espera la participació d'unes 500 persones. "_És l'última cursa de l'any, tots ens relaxem i organitzem aquesta gran festa dels corredors_" i ha volgut agrair al consistori i a les empreses col·laboradores.

[Twittear](https://twitter.com/share)